Áhöfnin á TF-LIF , þyrlu Landhelgisgæslunnar , sótti síðdegis í gær veikan skipverja sem staddur var á fiskiskipi um 70 sjómílur austur af Djúpavogi . Stjórnstöð Landhelgisgæslunnar barst hjálparbeiðni frá skipstjóra fiskiskipsins á þriðja tímanum í gær og kemur fram í tilkynningu frá Landhelgisgæslunni að þyrlan hafi þá verið í flugi áleiðis til Hafnar í Hornafirði . Þyrlan lenti á Höfn og tók eldsneyti áður en hún sótti skipverjann . Segir í tilkynningu að þegar þyrlan kom að skipverjunum hafi hífingar gengið vel . Sérstaklega ef tillit er tekið til aðstæðna , en kolniðamyrkur var þegar þyrlan kom að skipinu og fór skutur þess allt að átta metra upp og niður þegar sigmaður Landhelgisgæslunnar fór um borð . Þyrlan Eir var sömuleiðis kölluð út en hún var til taks á Höfn í Hornafirði á meðan áhöfnin á TF-LIF sótti skipverjann . Skipverjinn var að lokum fluttur á Höfn en þar beið sjúkraflugvél Mýflugs sem flaug með manninn til Reykjavíkur .